CMC ชี้ดีมานด์ ATK ไทยสูง ลุยนำเข้าเพิ่มหนุนปชช.เข้าถึงง่าย
CMC นำเข้า ATK เพิ่ม หนุนคนไทยซื้อในราคาเอื้อมถึง พร้อมมองความต้องการยังสูงแม้มีการผ่อนคลายมาตรการต่างๆ
CMC นำเข้า ATK เพิ่ม หนุนคนไทยซื้อในราคาเอื้อมถึง พร้อมมองความต้องการยังสูงแม้มีการผ่อนคลายมาตรการต่างๆ
29 มิ.ย. 2565

นายแพทย์วิเชียร แพทยานันท์ ประธานเจ้าหน้าที่บริหาร บริษัท เจ้าพระยามหานคร จำกัด (มหาชน) CMC เปิดเผยว่า บริษัทลูก CMC กลุ่มธุรกิจเฮลท์แคร์ “เทเลด็อค (Teledoc)” เดินหน้านำเข้าชุดตรวจ ATK ยี่ห้อ Norman แบบโพรงจมูกเพิ่มในราคาเดิมเพื่อช่วยคนไทยให้เข้าถึงชุดตรวจ ATK อย่างทั่วถึง เพียงราคาส่งยกลังชุดตรวจละ 22 บาท และราคาปลีกชุดตรวจละ 25 บาท ถึงแม้จะมีการผ่อนคลายมาตรการต่าง ๆ เพื่อให้ประชาชนสามารถใช้ชีวิตได้อย่างปกติและขับเคลื่อนเศรษฐกิจไทยให้เดินหน้า แต่ยังคงต้องมีการเฝ้าระวังและควบคุมการแพร่ระบาดของเชื้อโควิด-19 ไม่ให้ขยายเป็นวงกว้าง
รวมถึงการป้องกันตนเองให้ปลอดภัยจากโควิด-19 อย่างเหมาะสม ซึ่งชุดตรวจ ATK ยังเป็นสิ่งจำเป็นในการตรวจเชื้อโควิด-19 แบบเร่งด่วน เนื่องจากประชาชนยังคงให้ความสำคัญกับการตรวจหาเชื้อโควิด-19 เพื่อคลายความกังวลใจหากได้รับความเสี่ยงจากการเดินทางไปยังสถานที่เสี่ยงต่อการติดเชื้อและแพร่ระบาด เช่น สถานที่มีคนแออัดเบียดเสียด สวนสาธารณะ ขนส่งสาธารณะต่าง ๆ สถานบันเทิง ผับ บาร์ ซึ่งการตรวจคัดกรองด้วย ATK จะทำให้รู้ผลการติดเชื้อได้เร็วและเข้ากระบวนการกักตัวได้ทันท่วงที ป้องกันและลดการแพร่ระบาดของเชื้อโควิด-19 เป็นวงกว้างขึ้น
ทั้งนี้ จากการประเมินความต้องการชุดตรวจ ATK ที่ยังมีมาอย่างต่อเนื่อง บริษัทยังคงมุ่งมั่นเดินหน้าทำตามความตั้งใจที่จะนำเข้าชุดตรวจ ATK คุณภาพดีราคาถูกเพื่อคนไทยอย่างต่อเนื่อง จนกว่าคนไทยจะคลายความกังวลจากสถานการณ์โควิด-19
สำหรับชุดตรวจ ATK ยี่ห้อ Norman เป็นแบบโพรงจมูก สำหรับใช้โดยประชาชนทั่วไป (Home Use) ผ่านการรับรองมาตรฐานสำนักงานคณะกรรมการอาหารและยา (อย.) สามารถตรวจหาเชื้อโควิด-19 ได้อย่างครอบคลุม รวมถึงตรวจเชื้อโอไมครอน (Omicron) ทั้งนี้ ผู้ที่สนใจชุดตรวจคัดกรองโควิด-19 แบบเร่งด่วน ATK สามารถสอบถามเพิ่มเติมโทร. 096-781-9695 หรือ LINE: @Teledoc และเว็บไซต์ www.teledocth.com